FI Euroopan unionin virallinen lehti CE 33/209

(2004/C 33 E/212)

KIRJALLINEN KYSYMYS E-2076/03

esittäjä(t): Erik Meijer (GUE/NGL) komissiolle

(24. kesäkuuta 2003)

Aihe: Susien säilymisen niiden luonnollisessa elinympäristössä turvaaminen Venäjällä luomalla laajoja suojelualueita, jollaisia ei EU:ssa voitaisi perustaa, ja toiminnan rahoitus

1. Onko komissio tietoinen siitä, että Venäjä on Euroopan ainoa maa, jossa vielä esiintyy runsaasti susia ja jossa laajat yhtenäiset metsäalueet tarjoavat niille luonnollisen elinympäristön, jossa ne toimivat luonnon omina siivoojina tuhoamalla sairaita ja heikkoja eläimiä?

2. Onko komissio tietoinen myös siitä, että kokeilut susien palauttamiseksi luontoon voivat onnistua vain osittain EU:n nykyisissä ja tulevissa jäsenvaltioissa, koska niissä ei ole Venäjään verrattavia yhtenäisiä ja harvaan asuttuja seutuja, mikä tarkoittaa, että susien esiintymisen Venäjän luonnossa jatkuminen on myös Euroopan muiden osien edun mukaista?

3. Onko komissio saanut tietää, että Venäjän uusrikkaat pitävät yhä enenevässä määrin susia kilpailijoinaan villisikoihin, hirviin ja karhuihin kohdistuvassa huvimetsästyksessään, minkä vuoksi ne maksavat ammattimetsästäjille suuria summia susikantojen mahdollisimman tehokkaasta harventamisesta?

4. Onko komissio tutustunut Tverin alueen (Pietarin ja Moskovan välissä) luoteisosan Boebonitsosta kotoisin olevan biologi Volodja Bologovin kokeiluihin ja tutkimuksiin, joiden tarkoituksena on edistää ekoturismia ja säilyttää sudet niiden tuhoamisen sijaan, ja onko komissio tietoinen näiden toimintojen jatkamiseksi vaadittavien varojen hankkimiseen liittyvistä ongelmista, jotka johtuvat siitä, että yksittäiset ihmiset antavat mieluummin rahaa karhujen palauttamiseksi luontoon ja säilyttämiseksi luonnossa kuin vastaaville toimille susien kohdalla?

5. Mitä mahdollisuuksia komissio näkee sille, että EU osallistuu susien pysyvän suojelualueen EU:n läheisyydessä perustamisen rahoittamiseen, kun otetaan huomioon, että se ei ole enää vakavasti otettava mahdollisuus EU:n sisällä? Millä taholla olisi oikeus tiedustella tätä asiaa?

Margot Wallströmin komission puolesta antama vastaus

(18. elokuuta 2003)

Komissio on tietoinen siitä, että Venäjän susikanta on vielä vahva ja elinkykyinen. Komissio haluaa kuitenkin huomauttaa, että myös Espanjassa ja Romaniassa on elinkykyisiä susikantoja. Vaikka susi viihtyy metsissä, se pystyy sopeutumaan myös ympäristöihin, joissa ihmisen vaikutus on suuri, ja tällä tavoin parantamaan selviämismahdollisuuksiaan.

Komissio ymmärtää vaikeudet, jotka liittyvät susikantojen vakauttamiseen ja säilyttämiseen niiden aiemmilla tasoilla unionin länsiosissa. Jäsenyyteen valmistautuvien maiden (Puolan, Tšekin, Slovakian, Unkarin ja Romanian) alueella Karpaattien vuoristossa on vielä elinkykyisiä susikantoja, ja komissio pyrkii kaikin tavoin varmistamaan niiden hyvinvoinnin nyt ja tulevaisuudessa.

Venäjän sudenmetsästyskäytänteissä on paljon toivomisen varaa suojelunäkökulmasta tarkasteltuna erityisesti siitä syystä, että jotkut valtionrahoitusta saavat alueelliset suojeluvirastot myöntävät erityisrahoitusta sudenmetsästykseen. Komissio arvostaa Tverin alueella Zapovednik-keskuksessa (luonnonsuojelualue) tehtyä työtä sekä keskuksen tutkimusohjelmia ja ekoturismia edistäviä aloitteita. Tässä yhteydessä parlamentin jäsenen toimittamat lisätiedot ovat arvokkaita.

Yhteisön mahdollisuudet rahoittaa Venäjän ekoturismi- ja/tai suojeluhankkeita ovat rajalliset. Yhteisö pystyisi rahoittamaan näitä ohjelmia ainoastaan Tacis-ohjelmasta. Tacis-ohjelman sääntöjen mukaan hankkeen on sovittava johonkin hyväksytyistä ensisijaisista aloista, ja komission ja Venäjän hallituksen on hyväksyttävä hanke, jotta sille voitaisiin myöntää rahoitusta. Tästä syystä venäläisten yksikköjen olisi osoitettava rahoituspyyntönsä Tacis-ohjelman kansallisen koordinointiyksikön johtajalle Svetlana Valerievna Ganeyevalle Venäjän talouskehitys- ja kauppaministeriöön.